RS พุ่งแรง 16.87% นิวไฮตั้งแต่เข้าตลาดฯ โบรกฯ แนะซื้อ อัพประมาณการกำไรปี 60 เพิ่ม
RS พุ่งแรง 16.87% นิวไฮตั้งแต่เข้าตลาดฯ ล่าสุด ณ เวลา 10.27 น. อยู่ที่ 28.75 บาท บวก 4.15 บาท หรือ 16.87% สูงสุดที่ 29 บาท ต่ำสุดที่ 25 บาท ด้วยมูลค่าซื้อขาย 294.75 ล้านบาท ด้าน โบรกฯ แนะซื้อ อัพประมาณกำไรปี 60 เพิ่ม
16 พ.ย. 2560

ผู้สื่อข่าวรายงานว่า ราคาหุ้น บริษัท อาร์เอส จำกัด (มหาชน) หรือ RS ล่าสุด ณ เวลา 10.27 น. อยู่ที่ 28.75 บาท บวก 4.15 บาท หรือ 16.87% สูงสุดที่ 29 บาท ต่ำสุดที่ 25 บาท ด้วยมูลค่าซื้อขาย 294.75 ล้านบาท

ทั้งนี้ราคาหุ้น RS ปรับตัวเพิ่มขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย เมื่อวันที่ 22 พ.ค.46
ด้าน บล.เออีซี ระบุในบทวิเคราะห์ แนะนำ “ซื้อ” RS ให้ราคาเป้าหมาย 25 บาทต่อหุ้น โดยช่วงไตรมาส 3/60 พลิกมีกำไร 124 ล้านบาท หนุนด้วยยอดขายธุรกิจใหม่ที่โดดเด่น หลังได้แรงหนุนจากรายได้รวมโต 20.2% เทียบจากปีก่อน
นำโดยธุรกิจสุขภาพและความงามที่มียอดขายโตแบบก้าวกระโดดกว่า 754.8% เทียบจากปีก่อน จากความสำเร็จของแผนการตลาดแบบผสมผสานระหว่างการโฆษณาสินค้าผ่านสื่อ Platform ต่างๆ ที่ RS มีอยู่ ประกอบกับการขายทาง Call Center และช่องทางออนไลน์ได้รับผลตอบรับจากลูกค้าค่อนข้างดี ช่วยชดเชยผลลบจากธุรกิจอื่นที่ยังไม่ฟื้นตัว
รวมทั้งอัตรากำไรขั้นต้นดีขึ้นมากจากเพียง 25.5% ในช่วงไตรมาส 3/59 เป็น 42.5% หลังมีสัดส่วนรายได้ธุรกิจสุขภาพและความงามเพิ่มขึ้น (มาร์จิ้น 70%) รวมถึงรายได้ของช่อง 8 ที่ผ่านจุดคุ้มทุน ช่วยให้มี Economies of Scale ดีขึ้น
ขณะที่ SG&amp;A/Sales ลดลงเป็น 25.3% จาก 33% ในช่วงไตรมาส 3/59 หลังค่าใช้จ่ายเปิดตัวผลิตภัณฑ์ใหม่ๆ ลดลง และสามารถควบคุมค่าใช้จ่ายของธุรกิจหลักได้ดี
ทั้งนี้กำไรช่วง 9 เดือนแรกคิดเป็น 83.5% ของประมาณการทั้งปี ซึ่งสูงเกินไป จากยอดขายของธุรกิจสุขภาพและความงามที่ดีกว่าคาด โดยแม้ช่วงไตรมาส 4/600 คาดกำไรสุทธิหดตัวเทียบจากไตรมาสก่อนแต่มองว่ายังโตเมื่อเทียบจากปีก่อน จากการเพิ่มไลน์สินค้าใหม่อีก 5-6 SKU ผนวกกับผลเชิงลบของช่วงไว้อาลัยที่เบาลงกว่าปีก่อน
ดังนั้นเพื่อสะท้อนปัจจัยบวกดังกล่าว บล.เออีซี จึงปรับเพิ่มประมาณการณ์กำไรตั้งแต่ปี 60 ขึ้นจากเดิมเฉลี่ยปีละ 10.8% โดยภายใต้ประมาณการณ์ใหม่ คาดปี 60 RS จะมีกำไรสุทธิ 282 ล้านบาท พลิกจากขาดทุน 102 ล้านบาทในปี 59 ก่อนจะโตเด่น 132.2% เทียบจากปีก่อน
ส่วนในปี 61 หนุนด้วยธุรกิจสุขภาพและความงามที่เป็นตัวขับเคลื่อนหลัก จากแผนการตลาดเชิงรุกผ่าน Call Center แบบ Out-Bound Call มากขึ้น (เสนอขายสินค้าแก่ลูกค้าที่อยู่ในฐานข้อมูล ซึ่งมีอยู่กว่า 6 แสนราย) พร้อมขยายจำนวนพนักงาน Telesales ให้แตะ 230 ที่นั่งภายในปีนี้
ด้านรายได้ธุรกิจสื่อคาดดีขึ้น หลังเริ่มปรับราคาขายโฆษณาใหม่ตั้งแต่ช่วงปลายปีให้สอดคล้องกับ Rating ที่ล่าสุดปรับขึ้นสู่ระดับ 0.833 (จากเพียง 0.718 ในปีก่อน)
ทั้งนี้ บล.เออีซี ชอบศักยภาพเติบโตของ RS ที่โดดเด่น จากแผนธุรกิจใหม่ที่ได้รับการตอบสนองจากลูกค้าค่อนข้างดี อีกทั้งราคาหุ้นปัจจุบันยังมี Upside 9.2% จากมูลค่าพื้นฐานใหม่ปี 61 ที่ 25 บาท (วิธี DCF) จึงยังคงคำแนะนำ “ซื้อ”
 